﻿Преузето са [www.pravno-informacioni-sistem.rs](http://www.pravno-informacioni-sistem.rs/)

**656**

На основу члана 34. став 7. Закона о подстицајима у пољопривреди и руралном развоју („Службени гласник РС”, бр. 10/13, 142/14, 103/15 и 101/16),

Министар пољопривреде, шумарства и водопривреде доноси

**ПРАВИЛНИК**

**о изменама и допунама Правилника о подстицајима за унапређење система креирања и преноса знања кроз развој техничко-технолошких, примењених, развојних и иновативних пројеката у пољопривреди и руралном развоју**

Члан 1.

У Правилнику о подстицајима за унапређење система креирања и преноса знања кроз развој техничко-технолошких, примењених, развојних и иновативних пројеката у пољопривреди и руралном развоју („Службени гласник РСˮ, број 76/20), у члану 2. тачка на крају тачке 3) замењује се са тачком и запетом.

После тачке 3) додаје се тачка 4), која гласи:

„4) подстицаје који се односе на развој примењеног пројекта за унапређење квалитета земљишта.”

Члан 2.

После члана 5. додаје се нови члан 5а који гласи:

„Члан 5а

Подстицаји из члана 2. тачка 4), овог правилника обухватају подршку за спровођење примењеног пројекта за унапређење квалитета земљишта кроз унапређење хемијских својстава земљишта применом адекватних количина минералних ђубрива одређених на основу извршене контроле плодности обрадивог пољопривредног земљишта и праћење утицаја унапређења квалитета земљишта на висину остварених приноса.

Подстицаји из става 1. овог члана намењени су за покриће трошкова насталих за реализацију активности током примењеног истраживања и то трошка накнаде лица ангажованог на постављању, одржавању и праћењу резултата пројекта, као и за набавку и примену минералних ђубрива.”.

Члан 3.

У члану 6. став 2. речи: „ тач. 2) и 3)” замењују се речима: „тач. 2) - 4).”

После става 3. додаје се став 4, који гласи:

„Лице из става 2. овог члана остварује право на подстицаје из члана 2. тачка 4) овог правилника и ако је овлашћено за одређивање основних параметара плодности земљишта у складу са прописом којим се уређују услови које треба да испуни привредно друштво или друго правно лице у погледу техничких и стручних капацитета за вршење контроле плодности, односно ако има закључен уговор о заједничкој реализацији пројекта са овлашћеном организацијом.”

Члан 4.

У члану 9. после става 2. додаје се нови став 3, који гласи:

„Право на остваривање подстицаја из члана 2. тачка 4) овог правилника остварује се на основу захтева који се подноси Управи од 14. до 20. фебруара текуће календарске године.”

Досадашњи ст. 3–6. постају ст. 4–7.

После досадашњег става 6. који постаје став 7. додаје се нови став 8, који гласи:

„Уз захтев за остваривање подстицаја из члана 2. тачка 4) овог правилника подноси се:

1) решење којим се доказује испуњеност услова из члана 6. став 4. овог правилника, односно уговор о пословно техничкој сарадњи са овлашћеном организацијом;

2) уговор о пословно техничкој сарадњи закључен између лица из члана 6. став 2. овог правилника и удружења грађана са којим се пројекат реализује;

3) план активности;

4) план трошкова насталих реализацијом пројекта.” Досадашњи став 7. постаје став 9.

Члан 5.

У члану 11. став 2. речи: „тач. 2) и 3)” замењују се речима: „тач. 2)–4).”

Члан 6.

У члану 13. после става 4. додаје се став 5, који гласи:

„За подстицаје из члана 2. тачка 4) овог правилника остварује се право на коришћење средстава у износу до 20.000.000 динара по кориснику подстицаја.”

Члан 7.

Овај правилник ступа на снагу наредног дана од дана објављивања у „Службеном гласнику Републике Србијеˮ.

Број 110-00-00042/2022-09

У Београду, 11. фебруара 2022. године

Министар,

**Бранислав Недимовић,** с.р.